‘ধুন্দি’তে পশ্চিমবঙ্গের মুসলমান পরিবারের স্বাধীনতা-উত্তর (১৯৪৭ সাল) টানাপড়েন, অস্বস্তি, অস্থিরতা, অনিশ্চয়তা এবং সর্বোপরি চেনা পরিবেশ, চেনা মানুষ, আত্মীয়স্বজন, বন্ধুবান্ধব ছেড়ে নতুন দেশ, নতুন লোকালয়ের উদ্দেশে যাত্রার হৃদয়বিদারক কাহিনি পাকা মুনশিয়ানায় সুন্দরভাবে ফুটিয়ে তোলা হয়েছে। যে অঞ্চলের মুসলমান পরিবারের দেশত্যাগের কাহিনি বিধৃত হয়েছে তা হলো বর্ধমান ও রাঢ় অঞ্চল। এ অঞ্চল সম্পর্কে আমার জ্ঞান সীমিত। মুক্তিযুদ্ধের সময় সরকারি কাজে আমি বাংলাদেশ-ভারত সীমান্তের প্রায় প্রতিটি জেলায় গেছি। আসাম, মেঘালয়, ত্রিপুরাও বাদ ছিল না। কিন্তু বর্ধমান, বীরভূম, হুগলি, বাঁকুড়া এসব জেলায় যাওয়া হয়নি। এখানকার নদী, পাহাড়ি অঞ্চল, রাঙামাটির কথা গল্পে, কবিতায়, গানে শুনতে পেয়েছি। মায়ের কাছে দ্রুত পৌঁছার তাগিদে ঈশ্বরচন্দ্র বিদ্যাসাগর দামোদর নদী সাঁতরে পার হয়েছিলেন, এটি ছোট বয়সের বইতে পড়া; কিন্তু দামোদরের বন্যার বর্ণনা এর আগে পড়িনি। দামোদরও যে একটি উন্মত্ত নদ, ‘ধুন্দি’ পড়ে তার সম্পর্কে আমার স্বচ্ছ ধারণা হয়েছে।